Rock korvpalliklubi põhikiri

1. peatükk

ÜLDSÄTTED

1.1.Rock korvpalliklubi (edaspidi Klubi) on mittetulundusühinguna tegutsev vabatahtlik ühendus, mille eesmärgid ja põhitegevus on suunatud spordi ja liikumisharrastuse, eelkõige korvpalli harrastamisele ja selleks tingimuste loomisele.

1.2. Klubi ühendab spordi vastu huvi tundvaid ja korvpalliga tegelevaid või selle spordiala arendamisest ning toetamisest huvitatud isikuid.

1.3. Majandustegevuse kaudu tulu saamine ei ole Klubi eesmärk ega põhitegevus. Klubi tulu kasutatakse

põhikirjaliste eesmärkide saavutamiseks.

1.4. Klubil on oma sümboolika ja tal on selle kasutamise ainuõigus.

1.5. Klubi asukoht on Tartu linn.

2. peatükk

EESMÄRGID JA TEGEVUS

2.1. Klubi tegevuse eesmärgiks on kogukonna kaasamine, Tartu esindusmeeskonna toetamine, sportimiseks soodsate tingimuste loomine, korvpalli mängimise arendamine liikumisharrastusest professionaalse spordini ja Klubi tegevuse kaudu inimeste elukvaliteedi parandamine ja ühiskondliku aktiivsuse tõstmine.

2.2. Eesmärkide täitmiseks Klubi:

2.2.1. koondab ja ühendab spordist, eelkõige korvpallist, huvitatud isikuid;

2.2.2. propageerib spordiga tegelemist ja kaasab klubi tegevusse korvpallist huvitatud lapsi ja noori, nende vanemaid ja toetajaid;

2.2.3. arendab aktiivset seltskondlikku tegevust klubi raames ning ka väljaspool klubi oma tegevus- ja

spordiala toetamiseks;

2.2.4. korraldab sportlikku tegevust, organiseerib võistlusi ja üritusi teiste klubidega, osavõtte võistlustest, määrab klubi esindajad erinevateks võistlusteks nii kodu- kui välismaal, töötab välja nii oma klubi kui ka piirkondlike võistluste juhendeid, hangib huvilistele treeninguteks metoodilisi materjale, korraldab koolitusi ja kirjastamist, palkab võimaluse korral treenerid, autasustab sportlasi, treenereid ja toetajaid;

2.2.5. korraldab oma klubi tipp- ja võistlussportlaste võimalustekohast ettevalmistamist osavõtuks

spordivõistlustest;

2.2.6. arendab koostööd teiste klubidega, teiste organisatsioonidega, kohaliku omavalitsusega, äriühingute ja üksikisikutega nii kodu- kui välismaal korvpalli edendamiseks ning traditsioonide säilitamiseks;

2.2.7. autasustab ja stimuleerib spordiliikumise arendamisel silmapaistnud isikuid ja organisatsioone, annab välja stipendiume vastavalt kehtivatele tingimustele ja korrale;

2.2.8. korraldab põhikirjalise tegevuse kindlustamiseks üritusi, võtab vastu varalisi annetusi ja eraldisi, teostab tehinguid Klubi kasutuses ja omanduses oleva ning tema põhieesmärgi saavutamiseks vajaliku varaga, sõlmib sponsor- ja reklaamilepinguid.

3. peatükk

LIIKMED

3.1. Klubi liikmeteks võivad olla füüsilised isikud, kes osalevad Klubi tegevuses ja tasuvad liikmemaksu volinike koosoleku poolt otsustatud viisil ja korras.

3.2. Klubi liikmeks astumiseks tuleb esitada kirjalik või elektrooniline avaldus ja tasuda sisseastumismaks. Juhatus võib teha otsuse isikut mitte liikmeks võtta 30 päeva jooksul arvates avalduse laekumise päevast.

3.3. Ühekordse sisseastumismaksu suuruse ja iga-aastase liikmemaksu suuruse ning selle tasumise tähtaja liikmetele kinnitab klubi volinike koosolek.

3.4. Liikmelisust Klubis ja liikmeõiguste teostamist ei saa üle anda ega pärandada. Füüsilisest isikust liikme surma korral tema liikmelisus klubis lõpeb.

3.5. Klubi liikmel on õigus avalduse alusel Klubist välja astuda. Liige võib Klubist välja astuda pärast ühe kuu pikkuse etteteatamistähtaja möödumist.

3.6. Liikme võib Klubist välja arvata juhatuse otsusega.

3.7. Klubist välja arvatud liikmele tuleb tema Klubist väljaarvamise otsuse tegemisest ja selle põhjusest kirjalikult või elektrooniliselt teatada.

3.8. Kui liikmelisus lõpeb majandusaasta keskel, tuleb liikmemaks tasuda kogu majandusaasta eest. Liikmelisuse lõppemisel sisseastumis- ja liikmemakse ei tagastata.

3.9. Klubi liikmetel on õigus:

3.9.1. osaleda Klubi kõigil üritustel ning tegevustes;

3.9.2. osaleda hääleõiguslikena üldkoosolekutel ning valida ja olla valitud Klubi juhtorganitesse, esindada klubi selle juhtorganite volitusel teistes organisatsioonides ning üritustel;

3.9.3. Klubist välja astuda;

3.10. Klubi liikmed on kohustatud:

3.10.1. Järgima Klubi põhikirja ning teisi juhtorganite poolt oma pädevuse piires kehtestatud akte;

3.10.2. osalema üldkoosolekute ning valitavatesse organitesse kuulumisel nende töös;

3.10.3. tasuma õigeaegselt liikmemaksu;

3.10.4. hoidma ja kaitsma Klubi head nime, seisma Klubi eesmärkide ja põhimõtete eest;

3.10.5. kogukonna liikmena aitama kaasa Klubi eesmärkide saavutamisele oma võimaluste piires isiklikult või oma ühingu kaudu.

3.11. Teisi kohustusi saab liikmetele nende nõusolekul kehtestada Klubi üldkoosolek, volinike koosolek ja Klubi juhatus.

**4. peatükk**

**JUHTIMINE JA JÄRELEVALVE**

**Osa I Üldkoosolek**

4.1. Klubi kõrgemaks organiks on Klubi liikmete üldkoosolek, kus võivad osaleda kõik Klubi liikmed.

4.2. Liikmete üldkoosoleku kutsub juhatus kokku volinike koosoleku või 1/3 klubi liikmete ettepanekul, teatades liikmetele e-posti teel ja klubi interneti kodulehel avaldatud teatisega vähemalt 7 päeva enne koosoleku toimumist koosoleku toimumise aja, koha ja päevakorra.

4.3. Vähemalt 1/5 Klubi liikmetest või vähemalt kuus liiget, kui Klubil on alla 30 liikme, võivad nõuda täiendavate küsimuste võtmist päevakorda. Iga täiendava küsimuse kohta tuleb esitada põhjendus. Liikmed võivad üldkoosoleku päevakorra muutmise õigust enne üldkoosolekut kasutada mitte hiljem kui kolm päeva pärast üldkoosoleku kokkukutsumisest teatamist.

4.4. Kui pärast üldkoosoleku kokkukutsumise teate saatmist päevakorda liikmete nõudel muudetakse, tuleb päevakorra muutmisest teatada enne üldkoosoleku toimumist põhikirjas sätestatud korras.

Liikmed ei või üldkoosoleku päevakorra muutmise õigust kasutada, kui sama koosoleku päevakorda on kirjeldatud õiguse alusel nende ettepanekul juba üks kord muudetud ja päevakorra muutmisest on liikmetele põhikirjas sätestatud korras teatatud.

4.5. Küsimuse, mida ei olnud eelnevalt üldkoosoleku päevakorda võetud, võib päevakorda võtta, kui üldkoosolekul osalevad kõik Klubi liikmed.

4.6. Üldkoosolek valib ja kutsub tagasi volinikud ja võtab vastu otsuseid Klubi juhtimise küsimustes, mis ei ole antud käesoleva põhikirjaga juhatuse või volinike pädevusse.

4.7. Üldkoosolek võib vastu võtta otsuseid, kui tema kokkukutsumisel on järgitud kõiki Klubi põhikirjast tulenevaid nõudeid ja üldkoosolekul osaleb või on esindatud üle poole Klubi liikmetest.

Kui üldkoosolek ei ole ülalsätestatud kvooruminõude mittetäitmise korral pädev otsuseid vastu võtma, kutsub juhatus vähemalt 30 päeva jooksul kokku uue üldkoosoleku sama päevakorraga. Uus üldkoosolek on pädev vastu võtma otsuseid, sõltumata üldkoosolekul osalenud või esindatud liikmete arvust, kuid üksnes juhul, kui üldkoosolekus osaleb või on esindatud vähemalt kaks liiget.

4.8. Kui üldkoosoleku kokkukutsumisel on rikutud põhikirjaga sätestatud nõudeid, ei ole üldkoosolek õigustatud otsuseid vastu võtma, välja arvatud siis, kui üldkoosolekul osalevad või on esindatud kõik Klubi liikmed.

4.9. Klubi liiget võib üldkoosolekul esindada teine isik. Esindajale peab olema antud kirjalik või elektrooniline volikiri, mis lisatakse üldkoosoleku protokollile. Volikiri võib olla antud ka Klubi veebilehel liikmeks astumisel ning sellisel juhul tõendab volikirja kehtivust e-kiri, mis saadetakse automaatselt Klubi üldmeilile liikmeks astumisel ning eraldi allkirjastamine ei ole nõutav.

4.10. Üldkoosolekut juhatab koosolekul valitud juhataja.

4.11. Üldkoosoleku otsus on vastu võetud, kui selle poolt hääletab üle poole koosolekul osalenud Klubi liikmetest või nende esindajatest.

4.12. Igal Klubi liikmel on üldkoosolekul hääletamisel üks hääl.

4.13. Üldkoosolek protokollitakse. Protokollile kirjutavad alla üldkoosoleku juhataja ja protokollija.

Protokolli lahutamatuks lisaks on üldkoosolekust osavõtnute nimekiri koos igaühe allkirjaga ning üldkoosolekule esitatud kirjalikud ettepanekud ja avaldused.

14 päeva möödumisel üldkoosoleku lõppemisest peab protokoll olema liikmetele kättesaadav.

Liikmel on õigus saada üldkoosoleku protokolli või selle osa ärakirja.

4.14. Üldkoosoleku otsuse võib vastu võtta koosolekut kokku kutsumata. Otsuse vastuvõtmiseks koosolekut kokku kutsumata saadab juhatus Klubi liikmetele otsuse eelnõu ja määrab kirjaliku või elektroonilise vastamise tähtaja, mis ei või olla lühem kui seitse päeva ja pikem kui neliteist päeva. Otsuse eelnõule lisab saatja selgituse projekti kohta ja põhjenduse, miks otsuse vastuvõtmine on otstarbekas koosolekut kokku kutsumata. Otsus loetakse loetakse vastuvõetuks koosolekut kokku kutsumata, kui otsuse poolt hääletavad kirjalikult või elektrooniliselt kõik Klubi liikmed. Klubi liikmed, kes ei saada määratud tähtajaks kirjalikku või elektroonilist vastust, loetakse otsuse eelnõule vastu hääletanuks. Hääletustulemuste kohta koostab juhatus koosoleku protokolli asendava hääletusprotokolli, mis peab muuhulgas sisaldama vastuvõetud otsuseid koos hääletustulemustega, näidates nimeliselt ära kõik otsuse poolt hääletanud Klubi liikmed.

14 päeva möödumisel vastamise tähtajast peab protokoll olema liikmetele kättesaadav. Liikmel on õigus saada hääletusprotokolli või selle osa ärakirja

**Osa II Volinike koosolek**

4.15. Liikmete üldkoosolek võib valida Klubile volinikud, andes neile üle liikmete üldkoosoleku pädevuse.

4.16. Klubi liikmed valivad voliniku üldkoosolekul volituste tähtajaga viis (5) aastat.

4.17. Klubi volinike arv on 6-17 ja täpse volinike arvu konktreetseks ametiajaks määrab volinikke valiv üldkooslek.

4.18. Volinike koosolekud kutsub kokku juhatus vähemalt 7 päeva enne koosoleku toimumist väljastatud kutsega, milles näitab ära koosoleku toimumise aja, koha ja päevakorra.

4.19. Volinikuks võib olla üksnes Klubi liige.

4.20. Korralised volinike koosolekud kutsub juhatus kokku majandusaasta lõppedes kuue (6) kuu jooksul.

4.21. Volinike koosolekul hääletamisel ei osale liige, kelle suhtes toimub otsuse vastuvõtmine, va otsuste puhul, mis on vastava isiku juhtorganisse valimise või tagasikutsumise aluseks.

4.22. Volinike koosoleku läbiviimine, otsuste vastuvõtmine ja koosoleku töö protokollimine toimub vastavuses liikmete üldkoosolekule ettenähtuga.

4.23. Hääletamisel on igal volinikul üks hääl.

4.24. Volinike koosolek on otsustusvõimeline üle poole volinike osavõtul. Volinikku võib koosolekul esindada teine isik. Esindajale peab olema antud kirjalik või elektrooniline volikiri, mis lisatakse koosoleku protokollile.

4.25. Volinike koosoleku pädevuses on:

- Klubi põhikirja muutmine;

- majandusaasta aruande kinnitamine;

- liikmetele liikmemaksu määramine,

- juhatuse liikmete valimine ja tagasikutsumine;

- juhatuse liikmete töö tasustamise korra ja suuruse määramine;

- audiitori valimine;

- juhatuse töö kontroll ja hindamine;

- muud liikmete üldkoosoleku pädevusse kuuluvad küsimused.

4.26. Otsused võtab volinike koosolek vastu üle 50% koosolekust osavõtva volinike poolthäältega, põhikirja muutmisel 2/3 poolthäältega.

**Osa III Juhatus**

4.27. Klubil on juhatus, mis seda juhib ja esindab. Klubi juhatuse liikmete alammäär on 1 ja ülemmäär 7.

Klubi juhatuse liikmete volituste tähtaeg on viis aastat.

4.28. Juhatuse liikmed valib ja kutsub tagasi volinike koosolek.

Kui kaks või enam kandidaati koguvad võrdse arvu hääli ja selle tõttu ei saa valida juhatusse ettenähtud arvu liikmeid, korraldatakse nende kandidaatide vahel järelvalimised.

4.29. Kui juhatuses on rohkem kui üks liige, siis valib juhatus esimehe, kes korraldab juhatuse tegevust.

4.30. Juhul kui üks või mitu juhatuse liiget jääb valimata põhjusel, et nad ei saanud üle poole häältest, korraldatakse mittevalitute osas järelvalimised või esitatakse uued kandidaadid.

4.31. Juhatuse liikmetel on eraldi esindusõigus.

4.32. Juhatuse liikme võib volinike otsusega igal ajal tagasi kutsuda.

Juhatuse liige võib tagasi astuda enne tähtaega avalduse alusel.

Juhatuse liikmetel on õigus oma töö eest saada tasu. Tasu suurus ja tasustamise kord määratakse volinike otsusega.

4.33. Juhatus korraldab Klubi liikmete arvestuse.

4.34. Juhatuse liikmed, kes on oma kohustuste rikkumisega tekitanud Klubile kahju, vastutavad tekitatud

kahju hüvitamise eest solidaarselt.

4.35. Juhatuse pädevusse kuuluvad:

- Klubi üldkoosolekute ettevalmistamine ja otsuste elluviimine;

- liikmete vastuvõtmise ja liikmeskonnast välja arvamise otsustamine;

- kinnisvara käsutamine volinike koosoleku otsusel ja selles otsuses ettenähtud tingimustel;

- sümboolika kavandite ning statuutide kinnitamine;

- kontode ja arvete avamine krediidiasutuses, lepingute sõlmimine, töötajate tööle võtmine ning töölt vabastamine ja volikirjade välja andmine.

4.36. Juhatuse koosolekud kutsub kokku esimees vastavalt vajadusele kuid mitte harvemini kui üks kord kvartalis. Juhatuse koosoleku otsus on vastu võetud, kui selle poolt hääletab üle poole koosolekul osalenud juhatuse liikmetest. Juhatuse koosolekul võib osaleda elektrooniliste vahendite abil.

4.37. Juhatus võib vastu võtta otsuse koosolekut kokku kutsumata, kui selle poolt hääletavad kirjalikult või elektrooniliselt kõik juhatuse liikmed.

**Osa IV Järelevalve**

4.38. Volinike koosolek teostab järelvalvet teiste organite tegevuse üle. Selle ülesande teostamiseks määrab volinike koosolek revidendi (audiitori). Järelevalve teostaja määratakse volinike koosoleku otsuses näidatud volituste ajaks.

5. peatükk

VAHENDID, VARA JA ARUANDLUS

5.1. Klubi vahendid ja vara moodustuvad:

5.1.1. sisseastumis- ja liikmemaksudest;

5.1.2. füüsiliste ja juriidiliste isikute annetustest;

5.1.3. toetustest kohaliku omavalitsuse eelarvest;

5.1.4. riiklikest toetustest või toetustest erinevatest fondidest ja sihtasutustelt;

5.1.5. klubi põhikirjaliste eesmärkide saavutamiseks korraldatavatelt üritustelt,

5.1.6. sponsor- ja reklaamilepingutest, loteriidest ja ennustusvõistlustest,

5.1.7. tehingutest kinnis- ja vallasvaraga laekuvast tulust, intressitulust ning

5.1.8. muudest laekumistest.

5.2. Klubi vahendid ja vara kuuluvad Klubile ning neid kasutatakse ja käsutatakse klubi eesmärkide saavutamiseks. Klubi ei kanna varalist vastutust oma liikmete varaliste kohustuste eest, liikmed ei kanna varalist vastutust klubi kohustuste eest välja arvatud juhtudel, mis on sätestatud põhikirjas.

5.3. Klubi vastutab oma varaliste kohustuste eest talle kuuluva varaga.

5.4. Klubi majandusaasta algab 01. jaanuaril ning lõpeb 31. detsembril.

5.5. Juhatus korraldab klubi raamatupidamise vastavalt raamatupidamise seadusele.

6. peatükk

LÕPETAMINE

6.1. Klubi tegevus lõpetatakse:

6.1.1. volinike koosoleku otsuse alusel, kui koosolekul osaleb või on esindatud üle 2/3 volinikest ja selle poolt hääletab üle 2/3 koosolekul osalenud volinikest või nende esindajatest;

6.1.2. pankrotiavalduse alusel, mille esitab juhatus, kui selgub, et Klubil on vähem vara kui võetud kohustusi.;

6.1.3. Klubi liikmete arvu vähenemisel alla kahe;

6.1.4. sundlõpetamise korras.

6.2. Klubi lõpetamisel toimub selle likvideerimine.

Likvideerijateks on juhatuse liikmed, kui volinike koosoleku otsusega ei ole ette nähtud teisiti.

Sundlõpetamise korral määrab likvideerijad kohus.

Likvideerijate määramisel ja tagasikutsumisel rakendatakse käesolevas põhikirjas juhatuse liikmete määramiseks ja tagasikutsumiseks kehtestatud korda. Likvideerijatel on klubi juhatuse õigused ja kohustused, mis ei ole vastuolus likvideerimise olemusega. Likvideerijatel on õigus esindada Klubi ainult ühiselt.

6.3. Likvideerijad lõpetavad Klubi tegevuse, nõuavad sisse võlad, müüvad vara ja rahuldavad võlausaldajate nõuded.

Likvideerijad võivad teha ainult tehinguid, mis on vajalikud klubi likvideerimiseks.

6.4. Pärast võlausaldajate kõigi nõuete rahuldamist või tagamist ja nõuet mitteesitanud teadaolevate võlausaldajate raha hoiustamist kuulub allesjäänud vara üleandmisele tulumaksusoodustustega mittetulundusühingute ja sihtasutuste nimekirja kantud ühingule või avalik-õiguslikule juriidilisele isikule.

6.5. Klubi lõppemisel kustutatakse klubi registrist klubi likvideerijate avalduse alusel.

7. peatükk

ÜHINEMINE JA JAGUNEMINE

7.1. Klubi võib ühineda teise klubiga volinike koosoleku otsuse alusel. Ühendatav klubi loetakse lõppenuks. Klubi võib ühineda teise klubiga (teiste klubidega) ka selliselt, et asutavad uue klubi. Ühinevad klubid loetakse sel juhul lõppenuks. Klubi võb ühineda ainult mittetulundusühinguna tegutseva klubiga.

7.2. Klubi võib jaguneda jaotumise või eraldumise teel volinike koosoleku otsuse alusel.

Jaotumisel annab jagunev klubi oma vara üle omandavatele klubidele.

Klubi põhikiri on kinnitatud üldkoosolekul 15.05.2019 Tartu linnas